Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου σχετικά με την καθιέρωση μέγιστων τιμών συγκέντρωσης για ορισμένες επικίνδυνες ουσίες στα είδη ηλεκτρικού και ηλεκτρονικού εξοπλισμού

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Το άρθρο 4 παράγραφος 1 της οδηγίας 2002/95/ΕΚ σχετικά με την καθιέρωση μέγιστων τιμών συγκέντρωσης για ορισμένες επικίνδυνες ουσίες στα είδη ηλεκτρικού και ηλεκτρονικού εξοπλισμού προβλέπει ότι από 1ης Ιουλίου 2006, τα νέα είδη ηλεκτρικού και ηλεκτρονικού εξοπλισμού που διακινούνται στην αγορά δεν θα πρέπει να περιέχουν μόλυβδο, υδράργυρο, κάδμιο, εξασθενές χρώμιο, πολυβρωμοδιφαινύλια (ΡΒΒ) ή πολυβρωμοδιφαινυλαιθέρες (PBDE).

2. Το άρθρο 5, παράγραφος 1 εδάφιο α) προβλέπει την καθιέρωση μέγιστων τιμών συγκέντρωσης όσον αφορά τις ουσίες που αναφέρονται στο άρθρο 4 παράγραφος 1 σε συγκεκριμένα υλικά και κατασκευαστικά στοιχεία των ειδών ηλεκτρικού και ηλεκτρονικού εξοπλισμού που θεωρούνται ανεκτές. Η Επιτροπή επικουρείται εν προκειμένω στο έργο της από την επιτροπή που συγκροτήθηκε δυνάμει του άρθρου 18 της οδηγίας 75/442/ΕΟΚ [1] για τα απόβλητα. Η αντίστοιχη διαδικασία ορίζεται στο άρθρο 7 της οδηγίας 2002/95/ΕΚ.

[1] Όπως τροποποιήθηκε την τελευταία φορά από την απόφαση 1999/468/ΕΚ του Συμβουλίου (ΕΕ L 184 της 17.7.1999, σ. 23).

Ως εκ τούτου, η Επιτροπή υπέβαλε σχέδιο απόφασης σε ψηφοφορία στην επιτροπή που συγκροτήθηκε δυνάμει του άρθρου 18 της οδηγίας 75/442/ΕΟΚ για τα απόβλητα, στις 10 Ιουνίου 2004. Δεν επετεύχθη ειδική πλειοψηφία υπέρ του συγκεκριμένου σχεδίου απόφασης.

Κατά συνέπεια σύμφωνα με τη διαδικασία που προβλέπεται στο άρθρο 18 της οδηγίας 75/442/ΕΟΚ υποβάλλεται στο Συμβούλιο πρόταση για απόφαση του Συμβουλίου. Εάν το Συμβούλιο δεν ενεργήσει σχετικά εντός τριών μηνών από την ημερομηνία κατάθεσης της πρότασης, τα προτεινόμενα μέτρα θα εγκριθούν από την Επιτροπή.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου σχετικά με την καθιέρωση μέγιστων τιμών συγκέντρωσης για ορισμένες επικίνδυνες ουσίες στα είδη ηλεκτρικού και ηλεκτρονικού εξοπλισμού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη ίδρυσης της Ευρωπαϊκής Κοινότητας,

την οδηγία 2002/95/ΕΚ του Ευρωπαϊκού Κοινοβουλίου και του Συμβουλίου της 27ης Ιανουαρίου 2003, σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού [2], και ιδίως το άρθρο 5, παράγραφος 1 εδάφιο α),

[2] ΕΕ L 37, 13.2.2003, σ. 19

Εκτιμώντας τα εξής:

(1) Δεδομένου ότι είναι προφανές ότι είναι αδύνατο να αποφευχθούν πλήρως τα βαρέα μέταλλα και τα βρωμιούχα επιβραδυντικά φλόγας σε ορισμένες περιστάσεις, επιβάλλεται να θεωρηθούν ως επιτρεπτές συγκεκριμένες τιμές συγκέντρωσης για το μόλυβδο, τον υδράργυρο, το κάδμιο, το εξασθενές χρώμιο, τα πολυβρωμοδιφαινύλια (PBB) και τους πολυβρωμοδιφαινυλαιθέρες (PBDE) σε ορισμένα υλικά.

(2) Οι προτεινόμενες μέγιστες τιμές συγκέντρωσης βασίζονται στην ήδη υφιστάμενη κοινοτική νομοθεσία για τις χημικές ουσίες και θεωρούνται ως οι πλέον ενδεδειγμένες για την επίτευξη υψηλού επιπέδου προστασίας.

(3) Σύμφωνα με το άρθρο 5 παράγραφος 2, η Επιτροπή πραγματοποίησε διαβουλεύσεις με τους παραγωγούς ειδών ηλεκτρικού και ηλεκτρονικού εξοπλισμού, τους φορείς ανακύκλωσης, τους φορείς επεξεργασίας, τους περιβαλλοντικούς οργανισμούς και τις ενώσεις εργαζομένων και καταναλωτών και διαβίβασε τα διατυπωθέντα σχόλια στην επιτροπή που συγκροτήθηκε δυνάμει του άρθρου 18 της οδηγίας 75/442/ΕΟΚ του Συμβουλίου της 15ης Ιουλίου 1975 περί των στερεών αποβλήτων [3].

[3] ΕΕ L 194, 25.7.1975, σ. 39, Οδηγία όπως τροποποιήθηκε τελευταία με την απόφαση της Επιτροπής 96/350/ΕΚ (ΕΕ L 135, 6.6.1996, σ. 32).

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Προστίθεται στο παράρτημα της οδηγίας 2002/95/ΕΚ η ακόλουθη σημείωση:

«Για τους σκοπούς του άρθρου 5, παράγραφος 1, εδάφιο α), επιτρέπεται για τα ομοιογενή υλικά μέγιστη συγκέντρωση 0,1% κατά βάρος σε μόλυβδο, υδράργυρο, εξασθενές χρώμιο, πολυβρωμοδιφαινύλια (PBΒ) και πολυβρωμοδιφαινυλαιθέρες (PBDE) και 0,01% κατά βάρος για το κάδμιο».

Άρθρο 2

Η παρούσα απόφαση ισχύει από 1ης Ιουλίου 2006.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος